በሶማሊያ የሚገኘው የአሚሶም ጦር እስከ ሐምሌ ድረስ እንዲቆይ ውሳኔ ተላለፈ
የተባበሩት መንግስታት ድርጅት በሶማሊያ የሚገኘውን የአሚሶም ጦር እስከ ሐምሌ ድረስ በሀገሪቱ እንዲቆይ ውሳኔ አስተላለፈ።የተባበሩት መንግስታት ድርጅት የፀጥታው ምክር ቤት ማክሰኞ እለት ባስተላለፈው ውሳኔ በሶማሊያ ተልዕኮ ያለው የአህጉሪቱ የጦር ጥምረት አሚሶም እስከ ፈረንጆቹ ሐምሌ መጨረሻ ድረስ በሶማሊያ የሚኖረው ቆይታ እንዲያራዝም ከውሳኔ ላይ ደርሷል።እኤአ በ2007 ስራውን የጀመረው የአሚሶም ተልዕኮ በአለም አቀፉ ማህበረሰብ እውቅና የተሠጠውን የሶማሊያ መንግስት ከሽብር ጥቃቶች ለመከላከል ታስቦ የተቋቋመ ሲሆን በምስራቅ አፍሪካ የአልቃይዳ አንጃ የሆነውን አልሸባብ የሽብር ቡድን መዋጋት ዋነኛው ተልዕኮው መሆኑ ተገልጿል ።በተባበሩት መንግስታት ድርጅት እውቅና የተሠጠውና በአለም አቀፉ ማህበረሰብ ድጋፍ የሚደረግለት አሚሶም በአሁኑ ጊዜ 22 ሺህ 126 ወታደሮች በሶማሊያ ማሠማራቱ  ይታወቃል፡፡የተባበሩት መንግስታት ድርጅት የፀጥታው ምክር ቤት የአሚሶምን የሶማሊያ ቆይታን ለማራዘም ከውሳኔ ላይ የደረሰው በቀጣይ የሶማሊያ እጣ ፈንታ ዙሪያ የተባበሩት መንግስታት እ.ኤ.አ በቀጣዩ ሰኔ 15 ለሚያስተላልፈዉ የመፍትሄ አቅጣጫ ሁኔታዎችን ለማመቻቸት በማሰብ እንደሆነም ተመልክቷል፡፡የፀጥታዉ ምክር ቤት አሁን ባስተላለፈው ውሳኔ መሠረት እኤአ እስከ ጥቅምት 30 ድረስ በሶማሊያ የሚገኘውን የታጠቀ ኃይል ቁጥር ወደ 20 ሺህ 626 እንዲቀንስ ለአፍሪካ ህብረት ኃላፊነት መሥጠቱም ተገልጿል።ይህም የሚሆነው 1 ሺህ 40 ተጨማሪ የፀጥታ ኃይሎችን ወደ ሶማሊያ ለመላክና ድጋፍ ለማድረግ በማሰብ ስለመሆኑም ተጠቁሟል። ባለፈው አመት ብቻ 1 ሺህ  የሚሆኑ አሚሶም ወታደሮች ሶማሊያን ለቀው  እንደወጡም ተጠቅሷል ።ከዛም ባለፈ የፀጥታው ምክር ቤት ለሶማሊያ የሚደረገው የሎጂስቲክስ ድጋፍ በሚቀጥልበት ሁኔታ ላይም ከስምምነት ላይ ደርሷል።በማክሰኞ ዕለቱ ገለፃ ላይ የተገኙት የተባበሩት መንግስታት ድርጅ ዋና ፀኃፊ የሶማሊያ ልዩ መልዕክተኛ ሚካኤል ኬቲንግ እንዳሉት፥ አሚሶም ከፍተኛ የሰው መሰዋዕትነትን እየከፈለም ቢሆን በሶማሊያ ከፍተኛ አስተዋፅኦን እያደረገ ይገኛል።በተለይም የዜጎችን ደህንነት በመጠበቅ፣ የጉዞ መሥመሮችን ሰላማዊ  በማድረግና አጠቃላይ በሶማሊያ የፖለቲካ ስርዓት መሻሻል አልሸባብ ሚና ከፍ ያለ ነው ብለዋል።በሶማሊያ ፖለቲካ ላይ ጥናት የሚያደርጉ ምሁራን የአሚሶም ጦር በሶማሊያ ባይሰማራ ኖሮ ሶማሊያ ከዚህ በባሰ ዉጥንቅጥና መከራ ዉስጥ በገባች ነበር ሲሉ ይገልፃሉ። በተለይም አሁን ያለዉ የሶማሊያ ጦር ያልተደራጀና ከየጎሳው የተሰባሰበ የሚሊሻ ጥርቅም በመሆኑና በወጉ ያልሰለጠነ መሆኑም ሌላዉ የሶማሊያ ጦር ድክመት  እንደሆነ  ይገለጻል ።በርግጥ አሁን በሶማሊያ ያለዉን የአሚሶም ጦር እኤአ በ2020 ሙሉ በሙሉ ከሀገሪቱ የማስወጣት እቅድ የተያዘ ቢሆንም፣ ለአሚሶም ተልዕኮ ወታደሮቻቸዉን የሚያዋጡት የጂቡቲ፣ ኢትዮጵያ፣ ኬንያ እና ኡጋንዳ መሪዎች ባለፈዉ መጋቢት ወር ውይይት አድርገዋል ።ለአሚሶን ጦር ያዋጡት አገራት አሚሶም  እኤአ በ2020 የጦር ኃይሎችን ከሶማሊያ ለማስወጣት  ያስቀመጠው  የጊዜ ገደቡ ትክክለኛ ያልሆነና ወቅታዊ ጉዳዮችን ያላገናዘበ ከመሆኑም ባለፈ አሚሶም እስካሁን ያገኛቸውን ድል ውሃ እንዲበላው የሚያደርግ ነዉ የሚል ድምዳሜ ላይ ደርሰዋል።ለበርካታ ዓመታት በመንግስት አልባ ሀገር ምሳሌነት የምትጠቀሰዉ ሶማሊያ ችግሮችና ፈተናዎች መከራዋን ሲያበሏት አመታት አልፈዋል።አሁንም ቢሆን ሽብር የሶማሊያ ስጋት ሆኖ ቀጥሏል። እናም በዚህ ሁሉ መከራ ውስጥ ሆና መፃኢ እድሏን ለመወሰን ትፍጨረጨራለች። ዜጎቿም ሰላማዊ ህይወትን የሚኖሩበትን ጊዜ በተስፋ ይናፍቃሉ። (ምንጭ:  የኤ ኤፍ ፒ ) 